title: Решение (ЕС) 2016/1353 на Съвета от 4 август 2016 година относно финансовите правила на Европейската агенция по отбрана и за отмяна на Решение 2007/643/ОВППС

text:
               12.8.2016

               BG

               Официален вестник на Европейския съюз

               L 219/98

         РЕШЕНИЕ (ЕС) 2016/1353 НА СЪВЕТА
   от 4 август 2016 година
   относно финансовите правила на Европейската агенция по отбрана и за отмяна на Решение 2007/643/ОВППС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Решение (ОВППС) 2015/1835 на Съвета от 12 октомври 2015 г. за определяне на статута, седалището и реда и условията за дейността на Европейската агенция по отбрана (1), и по-специално член 18 от него,
   като има предвид, че:

               (1)

               На 18 септември 2007 г. Съветът прие Решение 2007/643/ОВППС (2) относно финансовите правила на Европейската агенция по отбраната и относно правилата за възлагане на обществени поръчки и правилата за финансовите вноски от оперативния бюджет на Европейската агенция по отбраната.

               (2)

               След приемането на Решение (ОВППС) 2015/1835 е необходимо да се отмени Решение 2007/643/ОВППС и да се установят нови финансови правила за Европейската агенция по отбраната,

         ПРИЕ НАСТОЯЩОТО РЕШЕНИЕ:
   ДЯЛ I

      ПРЕДМЕТ И ОПРЕДЕЛЕНИЯ

   Член 1
   Предмет
   С настоящото решение се установяват основните финансови правила на Европейската агенция по отбрана (наричана по-нататък „Агенцията“).
   Член 2
   Определения
   За целите на настоящото решение се прилагат следните определения:

               а)

               „участваща държава членка“ означава държава членка, която участва в Агенцията;

               б)

               „допринасящи държави членки“ означава участващите държави членки, които допринасят за конкретен проект или програма на Агенцията;

               в)

               „общ бюджет“ означава общият бюджет, установен в съответствие с член 13 от Решение (ОВППС) 2015/1835;

               г)

               „допълнителни приходи“ се отнася до допълнителните приходи, чието съдържание е определено в член 15 от Решение (ОВППС) 2015/1835;

               д)

               „разпоредител с бюджетни кредити“ е изпълнителният директор на Агенцията, който упражнява правомощията, определени в член 10, параграф 5 от Решение (ОВППС) 2015/1835;

               е)

               „бюджет“ е актът, чрез който за всяка финансова година се прогнозират и одобряват всички приходи и разходи, считани за необходими за Агенцията;

               ж)

               „контрол“ са всички мерки, предприети с цел да се осигурят разумни гаранции по отношение на ефективността, ефикасността и икономичността на операциите, надеждността на отчетността, опазването на имуществото и информацията, предотвратяването, разкриването и коригирането на измами и нередности и последващи дейности във връзка с тези измами и нередности и подходящо управление на рисковете, свързани със законосъобразността и редовността на извършените операции, като се взема предвид многогодишният характер на програмите, както и естеството на съответните плащания. Контролът може да включва различни проверки, както и изпълнението на всички политики и процедури за постигане на целите, описани в първото изречение;

               з)

               „проверка“ е проверката на специфичен аспект на определена приходна или разходна операция.

         ДЯЛ II

      БЮДЖЕТ НА АГЕНЦИЯТА

   Член 3
   Бюджет на агенцията
   Бюджетът на Агенцията включва общия бюджет, бюджетите, свързани с дейности по ad hoc проекти и програми, както е посочено в глава IV от Решение (ОВППС) 2015/1835, и всички бюджети, произтичащи от допълнителните приходи.

      ГЛАВА 1

         Бюджетни принципи

   Член 4
   Зачитане на бюджетните принципи
   В съответствие с член 12 от Решението на Съвета относно ЕАО бюджетът на Агенцията се определя и изпълнява в съответствие с бюджетните принципи, установени в настоящото решение.
   Член 5
   Принципи на единство и на точност на бюджета
   1.   Не се събират никакви приходи и не се правят никакви разходи, освен ако не са предвидени като линия в бюджета на Агенцията.
   2.   Не може да се поеме задължение или да се разреши разход, който надвишава разпределението на бюджетните кредити, разрешени от бюджета на Агенцията.
   3.   В бюджета на Агенцията могат да се записват бюджетни кредити, само ако са по разходна позиция, считана за необходима.
   4.   Лихви, натрупани по плащания по предварително финансиране, направени от бюджета на Агенцията, не се дължат на Агенцията.
   Член 6
   Принцип на ежегодност
   1.   Бюджетните кредити, записани в бюджета на Агенцията, се разрешават за една финансова година, която започва на 1 януари и приключва на 31 декември.
   2.   Бюджетните кредити за поети задължения покриват пълната стойност на правните задължения, поети през финансовата година или до 31 март на следващата година за тези правни задължения, за които повечето от подготвителните етапи са били предприети до 31 декември.
   3.   Бюджетните кредити за плащания обхващат плащанията, извършени в изпълнение на правните задължения, поети през финансовата година или през предходни финансови години.
   4.   Предвид нуждите на Агенцията и при одобрение от управителния съвет съгласно член 15 неизползваните бюджетни кредити могат да бъдат вписани в прогнозата за приходите и разходите за следващата финансова година. Тези бюджетни кредити трябва да се усвоят първи.
   5.   Параграфи 1—4 не представляват пречка бюджетните задължения за дейности, които надхвърлят една финансова година, да бъдат разпределени за няколко години под формата на годишни вноски.
   Член 7
   Принцип на балансираност
   1.   Бюджетните приходи и бюджетните кредити за плащания са балансирани.
   2.   Агенцията не може да сключва заеми в рамките на бюджета на Агенцията.
   3.   Всякакъв бюджетен излишък, който произтича от общия бюджет на Агенцията през дадена финансова година, се счита за наличен кредит за участващите държави членки и им се връща под формата на приспадане на сумата от третата вноска за следващата финансова година.
   Член 8
   Принцип на разчетна единица
   Бюджетът на Агенцията се съставя и изпълнява в евро и отчетите се представят в евро. Въпреки това, за целите на паричните потоци счетоводителят има право да извършва операции в други валути.
   Член 9
   Принцип на универсалност
   Общият размер на приходите покрива общия размер на бюджетните кредити за плащания. Всички приходи и разходи се записват в бюджета в пълния им размер без насрещни корекции.
   Член 10
   Принцип на специфичност
   1.   Бюджетните кредити се заделят за конкретни цели поне по дялове и глави.
   2.   Разпоредителят с бюджетни кредити може да прехвърля бюджетни кредити от една глава в друга без ограничения и от един дял в друг до не повече от 10 % от бюджетните кредити за годината, записани в реда, от който се прави трансферът.
   Над границата, посочена в първа алинея, разпоредителят с бюджетни кредити предлага на управителния съвет трансфери на бюджетни кредити от един дял в друг. Управителният съвет разполага със срок от три седмици, за да се противопостави на предложените трансфери. След този срок те се считат за приети.
   Разпоредителят с бюджетни кредити информира управителния съвет за всички трансфери, извършени съгласно първа алинея. Предложенията за трансфери и извършените трансфери се придружават от надлежна и подробна документация, в която се посочва изпълнението на бюджетните кредити и прогнозите за нуждите до края на финансовата година както за бюджетните редове, които ще бъдат кредитирани, така и за тези, от които се теглят бюджетните кредити.
   Член 11
   Принцип на добро финансово управление
   1.   Бюджетните кредити се използват в съответствие с принципа на добро финансово управление, и по-специално в съответствие с принципите на икономичност, ефикасност и ефективност.
   2.   Принципът на икономичност изисква ресурсите, използвани от Агенцията за осъществяване на нейните дейности, да се предоставят своевременно, в подходящо количество и качество и при най-добра цена.
   Принципът на ефикасност се отнася до най-доброто съотношение между използваните ресурси и постигнатите резултати.
   Принципът на ефективност се отнася до осъществяването на набелязаните конкретни цели и постигането на планираните резултати.
   Член 12
   Вътрешен контрол на изпълнението на бюджета
   1.   Бюджетът на Агенцията се изпълнява в съответствие с принципа за ефективен и ефикасен вътрешен контрол.
   2.   За целите на изпълнението на бюджета на Агенцията вътрешният контрол се определя като процес, приложим на всички равнища на управлението и предназначен да осигури разумни гаранции за постигането на следните цели:

               а)

               ефективност, ефикасност и икономичност на операциите;

               б)

               надеждност на отчетността;

               в)

               опазване на имуществото и информацията;

               г)

               предотвратяване, разкриване, коригиране и последващи действия във връзка с измами и нередности;

               д)

               адекватно управление на рисковете, свързани със законосъобразността и редовността на извършените операции.

         3.   Ефективният и ефикасен вътрешен контрол се основава на най-добрите международни практики и включва по-специално елементите, посочени в член 32, параграфи 3 и 4 от Регламент (ЕС, Евратом) № 966/2012 на Европейския парламент и на Съвета (3), като се вземат предвид структурата и размерът на Агенцията, естеството на възложените ѝ задачи, както и сумите и финансовите и оперативните рискове.
   Член 13
   Принцип на прозрачност
   1.   Бюджетът на Агенцията се съставя и изпълнява и отчетите се представят в съответствие с принципа на прозрачност.
   2.   При спазване на разпоредбите на член 35, параграф 3 от Регламент (ЕС, Евратом) № 966/2012 бюджетът на Агенцията, включително щатното разписание на персонала и коригиращите бюджети, се публикуват във вида, в който са приети на уебсайта на Агенцията в срок от четири седмици от датата на тяхното приемане.
   ДЯЛ III

      РАЗПОРЕДБИ, ПРИЛОЖИМИ КЪМ ОБЩИЯ БЮДЖЕТ

      ГЛАВА 1

         Финансово планиране

   Член 14
   Общ бюджет
   1.   До 31 март всяка година ръководителят на Агенцията представя на управителния съвет предварителна прогноза на проекта за общ бюджет за следващата година.
   2.   До 30 юни всяка година ръководителят на Агенцията предлага на управителния съвет преразгледана предварителна прогноза на проекта за общ бюджет за следващата година заедно с проекта за тригодишната рамка за планиране.
   3.   До 30 септември всяка година ръководителят на Агенцията предлага на управителния съвет проекта за общ бюджет заедно с проекта за тригодишната рамка за планиране. Проектът включва:

               а)

               считаните за необходими бюджетни кредити:

                           i)

                           за покриване на разходите на Агенцията за функциониране, персонал и провеждане на заседания;

                           ii)

                           за осигуряване на външни консултации, главно за оперативен анализ, които имат съществено значение за изпълнението на задачите на Агенцията, както и за специални дейности, които са от полза за всички участващи държави членки;

               б)

               прогноза за приходите, необходими за покриване на разходите.

         4.   Управителният съвет се стреми да гарантира, че бюджетните кредити, посочени в параграф 3, буква а), подточка ii), представляват значителен дял от общия размер на бюджетните кредити, посочени в параграф 3. Тези бюджетни кредити отразяват действителните потребности и осигуряват изпълнението на оперативната роля на Агенцията.
   5.   Проектът за общ бюджет се придружава от подробна обосновка и подробно щатно разписание на персонала.
   6.   Управителният съвет с единодушие може да вземе решение проектът за общ бюджет да включва и конкретен проект или програма, когато това очевидно е от полза за всички участващи държави членки.
   7.   Бюджетните кредити се класифицират в дялове и глави, като разходите се обединяват по вид или цел и, според необходимостта, се подразделят в статии.
   8.   Всеки дял може да включва глава, озаглавена „временни бюджетни кредити“. Тези бюджетни кредити се вписват в тази глава при наличието на несигурност, основана на сериозни съображения, относно размера на необходимите бюджетни кредити или възможността за изпълнение на вписаните кредити.
   9.   Приходите се състоят от:

               а)

               вноски, платими от участващите държави членки въз основа на размера на брутния национален доход (БНД);

               б)

               други приходи, включително удръжки от възнагражденията на персонала и лихви, получени от банковите сметки на Агенцията.

         Проектът за общ бюджет съдържа редове за целеви приходи и по възможност посочва предвидените по тях суми.
   10.   Управителният съвет приема с единодушие проекта за общ бюджет до 31 декември всяка година. При приемането управителният съвет се председателства от ръководителя на Агенцията или от посочен от ръководителя на Агенцията представител, или от поканен от ръководителя на Агенцията член на управителния съвет. Изпълнителният директор обявява, че бюджетът е приет, и уведомява участващите държави членки.
   11.   Ако в началото на дадена финансова година проектът за общ бюджет не е бил приет, то сума, равна на не повече от една дванадесета от бюджетните кредити за предходната финансова година, може да бъде изразходвана всеки месец по отношение на всяка глава или друго подразделение на бюджета. Тази разпоредба обаче не води до предоставяне на разположение на Агенцията на бюджетни кредити, които превишават една дванадесета от кредитите, предвидени при изготвянето на проекта за общ бюджет. По предложение на изпълнителния директор управителният съвет може с квалифицирано мнозинство да разреши да бъдат извършени разходи, надвишаващи тази една дванадесета, при условие че всички бюджетни кредити за текущата финансова година не надвишават тези за предходната финансова година. Изпълнителният директор може да отправи искане за вноските, необходими за покриване на разрешените по тази разпоредба бюджетни кредити, които са платими в рамките на 30 дни след отправяне на искането.
   Член 15
   Коригиращ бюджет
   1.   В случай на неизбежни, изключителни или непредвидени обстоятелства изпълнителният директор може да представи на управителния съвет проект за коригиращ бюджет.
   2.   Изготвянето, предлагането, приемането и нотифицирането на проекта за коригиращ бюджет се извършват съгласно процедурата, приложима към общия бюджет. Управителният съвет действа, като надлежно се съобразява с неотложността на тези обстоятелства.

      ГЛАВА 2

         Финансови участници и изпълнение на бюджета в съответствие с принципа на доброто финансово управление

   Член 16
   Правомощия и функции на разпоредителя с бюджетни кредити
   1.   Функциите на разпоредител с бюджетни кредити се упражняват от изпълнителния директор. Разпоредителят с бюджетни кредити изпълнява общия бюджет в съответствие с настоящите финансови правила и принципа на добро финансово управление на своя собствена отговорност и в рамките на разрешените бюджетни кредити. Разпоредителят с бюджетни кредити отговаря за гарантиране на спазването на изискванията за законосъобразност и редовност.
   2.   Изпълнителният директор може да делегира правомощията по изпълнението на бюджета на служители на Агенцията, попадащи в обхвата на Решение (ЕС) 2016/1351 на Съвета (4) (наричан по-нататък „Правилник за персонала на Агенцията“), в съответствие с условията, посочени в настоящите финансови правила. Така оправомощените лица могат да действат единствено в границите на изрично предоставените им правомощия.
   3.   Задачите, свързани с експертни технически умения, както и административните, подготвителните или спомагателните задачи, които не включват упражняване на публична власт или на дискреционни правомощия за вземане на решение, могат да се поверяват чрез договор на външни образувания или органи.
   4.   Изпълнителният директор, като взема надлежно предвид рисковете, свързани с управленската среда и естеството на финансираните действия, предлага на управителния съвет и въвежда организационната структура и системите за вътрешен контрол, подходящи за изпълнението на възложените му задължения. Създаването на тази структура и на тези системи се основава на анализ на риска, при който се отчита тяхната разходоефективност.
   Управителният съвет дава одобрението си за решения, свързани с организационната структура на Агенцията.
   Изпълнителният директор може да създаде експертна и консултативна функция, чиято цел е да го подпомага при управлението на риска в неговата дейност.
   5.   Разпоредителят с бюджетни кредити съхранява оправдателните документи, отнасящи се до извършени операции, в продължение на пет години от датата на решението за освобождаване на Агенцията от отговорност във връзка с изпълнението на общия бюджет за съответната година.
   6.   Член 31 от Решение (ОВППС) 2015/1835 се прилага за обработката на лични данни.
   Член 17
   Предварителен контрол
   1.   Всяка операция се подлага поне на предварителен контрол, основан на документна проверка и на наличните резултати от вече извършения контрол по отношение на оперативните и финансовите аспекти на операцията.
   Предварителният контрол включва инициирането и проверката на дадена операция.
   Инициирането и проверката на дадена операция са отделни функции.
   2.   Иницииране на операция означава всички операции, които са подготвителни за приемането на актовете за изпълнение на бюджета на Агенцията.
   3.   Предварителна проверка на операция означава всички предварителни проверки, организирани от разпоредителя с бюджетни кредити с оглед на проверката на нейните оперативни и финансови аспекти. Проверката за дадена операция се извършва от служители, различни от тези, които са инициирали операцията.
   4.   Предварителният контрол проверява съответствието на поисканите оправдателни документи с всяка друга налична информация.
   Обхватът от гледна точка на честотата и интензивността на предварителния контрол се определя от разпоредителя с бюджетни кредити въз основа на съображения, основани на риска и разходната ефективност. В случай на съмнение разпоредителят с бюджетни кредити, който отговаря за утвърждаването на съответното плащане, като част от предварителния контрол изисква допълнителна информация или извършва проверка на място, за да получи разумни гаранции.
   Целта на предварителния контрол е да се удостовери, че:

               а)

               разходите и приходите са редовни и съответстват на приложимите разпоредби;

               б)

               принципът на добро финансово управление, посочен в член 11, е бил приложен.

         За целите на контрола разпоредителят с бюджетни кредити може да приеме за една операция серия от сходни индивидуални операции, отнасящи се до рутинни разходи за заплати, пенсии, възстановяване на командировъчни и медицински разноски.
   Член 18
   Последващ контрол
   1.   Разпоредителят с бюджетни кредити може да въведе последващ контрол за проверка на операциите, които вече са одобрени след извършване на предварителния контрол. Този контрол може да бъде организиран на извадков принцип съобразно риска.
   Последващият контрол може да бъде извършван на базата на документи и при необходимост на място.
   2.   Последващият контрол се извършва от служители, различни от тези, които отговарят за предварителния контрол. Служителите, които отговарят за последващия контрол, не са подчинени на служителите, отговарящи за предварителния контрол.
   Служителите, отговорни за упражняване на контрол върху управлението на финансовите операции, притежават необходимите професионални умения.
   Член 19
   Годишни доклади
   Изпълнителният директор докладва ежегодно на управителния съвет за изпълнението на възложените му задължения. За целта изпълнителният директор представя годишните отчети на Агенцията при спазване на установения в член 44 срок.
   Годишните отчети на Агенцията се състоят от различни секции, по-специално:

               а)

               доклад за дейността, в който се описват най-важните аспекти на финансовата година;

               б)

               финансовите отчети;

               в)

               доклад за изпълнението на бюджета.

         Окончателните отчети се придружават от бележка, съставена от счетоводителя, в която той декларира, че окончателните годишни отчети са изготвени в съответствие с приложимите счетоводни принципи, правила и методи.
   Окончателните отчети съдържат финансова информация и информация за управлението, включително резултатите от контрола; в тях се заявява, че освен ако е посочено друго в изразена резерва относно определени приходни и разходни области, изпълнителният директор разполага с разумни гаранции за това, че:

               а)

               съдържащата се в доклада информация дава вярна и точна представа;

               б)

               ресурсите, предназначени за описаните в доклада дейности, са използвани по предназначение и в съответствие с принципа на добро финансово управление;

               в)

               въведените процедури за контрол дават необходимите гаранции по отношение на законосъобразността и редовността на съответните операции. В доклада за дейността се посочват резултатите от операциите по отношение на определените цели, рисковете, свързани с тези операции, използването на предоставените ресурси и ефективността и ефикасността на системите за вътрешен контрол, включително цялостна оценка на разходите, свързани с контрола, и ползите от него.

         Член 20
   Финансови отчети
   1.   Финансовите отчети се представят в евро и се състоят от:

               а)

               счетоводния баланс и отчета за финансовия резултат, които представят всички активи и пасиви, финансовото състояние и икономическия резултат към 31 декември на предходната година; те се представят в съответствие със счетоводните правила, посочени в член 39;

               б)

               отчета за паричните потоци, в който се посочват събраните и отпуснатите суми през годината и крайното салдо на касата;

               в)

               отчета за промените в нетните активи, в който се представя преглед на промените през годината в резервите и натрупаните резултати.

         2.   Бележките към финансовите отчети допълват и поясняват информацията, представена в посочените в параграф 1 отчети, и предоставят цялата допълнителна информация, утвърдена от международно възприетата счетоводна практика, когато тази информация има отношение към дейностите на Агенцията.
   Член 21
   Доклад за изпълнението на бюджета
   Докладът за изпълнението на бюджета на Агенцията включва общия бюджет и бюджетите, свързани с ad hoc дейностите и допълнителните приходи, и се представя в евро. Структурата на доклада за изпълнението на бюджета е същата като тази на самия бюджет.
   Докладът включва:

               а)

               доклад, в който се агрегират всички бюджетни операции за годината като приходи и разходи;

               б)

               обяснителни бележки, с които се допълва и пояснява информацията, представена в доклада.

         Член 22
   Защита на финансовите интереси на агенцията
   1.   Ако служител, участващ във финансовото управление и контрола на операциите, счита, че решение, наложено му от йерархията за изпълнение или одобрение, е неправомерно или противоречи на принципите на добро финансово управление или на професионалните правила, които същият служител е длъжен да съблюдава, той информира писмено изпълнителния директор, който също отговаря писмено. Ако изпълнителният директор не предприеме действия или потвърди първоначалното решение или указание и служителят счита, че това потвърждение не представлява разумен отговор на неговата загриженост, служителят информира ръководителя на Агенцията.
   2.   В случай на незаконна дейност, измама или корупция, които могат да засегнат интересите на Агенцията или нейните членове, служителят информира властите и органите, определени от приложимото законодателство. Одиторската колегия, както и всеки външен одитор, който извършва финансов одит на Агенцията, информира разпоредителя с бюджетни кредити при подозрения за незаконна дейност, измама или корупция, които могат да засегнат интересите на Агенцията или нейните членове.
   Член 23
   Счетоводител
   1.   Управителният съвет назначава счетоводител, подчинен на Правилника за персонала на Агенцията, който е напълно независим при изпълнение на задълженията си в рамките на Агенцията и отговаря пред управителния съвет. В рамките на Агенцията счетоводителят отговаря за:

               а)

               правилното извършване на плащанията, събирането на приходите и събирането на установените вземания;

               б)

               воденето, подготвянето и представянето на отчетите в съответствие с глава 6 от настоящия дял и членове 19, 20 и 21;

               в)

               прилагането в съответствие с глава 6 от настоящия дял на счетоводните правила и сметкоплана;

               г)

               утвърждаването на системите, определени от разпоредителя с бюджетни кредити за осигуряване или обосновка на счетоводната информация; във връзка с това счетоводителят се упълномощава да проверява по всяко време спазването на критериите за утвърждаване;

               д)

               управлението на касата.

         2.   Счетоводителят получава от разпоредителя с бюджетни кредити цялата необходима информация за изготвянето на отчети, които дават вярна и точна представа за финансовото състояние на Агенцията и за изпълнението на бюджета. Разпоредителят с бюджетни кредити гарантира надеждността на тази информация.
   3.   Преди приемането на отчетите от изпълнителния директор счетоводителят ги подписва, с което удостоверява, че разполага с разумни гаранции, че отчетите дават вярна и точна представа за финансовото състояние на Агенцията.
   За целите на първата алинея счетоводителят проверява дали отчетите са изготвени в съответствие със счетоводните правила, посочени в член 39, и дали всички приходи и разходи са вписани в сметките.
   Разпоредителят с бюджетни кредити или служителите, на които е делегирал правомощия, остават изцяло отговорни за правилното използване на средствата, които управляват, за законосъобразността и редовността на разходите под техен контрол и за изчерпателността и точността на изпратената на счетоводителя информация.
   Счетоводителят има право да проверява получената информация, както и да извършва всякакви допълнителни проверки, които счита за необходими, за да подпише отчетите.
   Счетоводителят изразява резерви, ако е необходимо, като обяснява точно естеството и обхвата на тези резерви.
   При условията на параграф 4 само счетоводителят е упълномощен да управлява парите и паричните еквиваленти. Счетоводителят носи отговорност за тяхното съхранение.
   4.   Счетоводителят може при изпълнение на своите задължения да делегира определени задачи на членовете на персонала, подчинени на Правилника за персонала на Агенцията, когато това е крайно необходимо за изпълнението на неговите задължения в съответствие с финансовите правила на Агенцията.
   5.   Без да се засяга правото да се предприемат дисциплинарни действия, управителният съвет може по всяко време да отстрани временно или окончателно счетоводителя от длъжност. В такъв случай управителният съвет назначава временен счетоводител.
   Член 24
   Отговорност на финансовите участници
   1.   Членове 16—26 не засягат възможността за търсене на наказателна отговорност от финансовите участници съгласно приложимото национално право и действащите разпоредби за защита на финансовите интереси на Агенцията и за борба с корупцията с участието на длъжностни лица на Съюза или длъжностни лица на държавите членки.
   2.   Всеки разпоредител с бюджетни кредити и счетоводител носи дисциплинарна и имуществена отговорност съгласно установеното в Правилника за персонала на Агенцията. При незаконна дейност, измама или корупция, които могат да засегнат интересите на Агенцията или нейните членове, въпросът се отнася до властите и органите, определени от приложимото законодателство, и по-специално до Европейската служба за борба с измамите (OLAF).
   3.   От служител може да се поиска да възстанови изцяло или частично претърпените от Агенцията вреди в резултат на сериозно нарушение, извършено от него в хода или във връзка с изпълнението на служебните му задължения. Органът по назначаването взема мотивирано решение, след като изпълни формалностите, предвидени в приложимото законодателство по отношение на дисциплинарните мерки.
   4.   По отношение на отговорността на разпоредителите с бюджетни кредити се прилага член 73, параграфи 1 и 2 от Регламент (ЕС, Евратом) № 966/2012.
   Член 25
   Конфликт на интереси
   1.   Финансовите участници по смисъла на глава 2 от дял III и другите лица, участващи в изпълнението и управлението на бюджета, включително в подготвителни действия за това, в одита или контрола, не предприемат никакви действия, които може да поставят собствените им интереси в конфликт с тези на Агенцията.
   При наличие на такъв риск въпросното лице се въздържа от подобни действия и отнася въпроса до изпълнителния директор, който потвърждава писмено дали съществува конфликт на интереси. Въпросното лице информира също своя пряк ръководител. Ако участник е изпълнителният директор, той трябва да отнесе въпроса до ръководителя на Агенцията.
   Ако бъде установен конфликт на интереси, въпросното лице спира всички свои дейности по случая. Изпълнителният директор или ръководителят на Агенцията, в случай че конфликтът на интереси засяга изпълнителния директор, предприемат съответните по-нататъшни действия.
   2.   За целите на параграф 1 конфликт на интереси съществува, когато безпристрастното и обективно упражняване на функциите на финансов участник или друго лице, посочено в параграф 1, е опорочено по причини, свързани със семейството, емоционалния живот, политическата или националната принадлежност, икономически интерес или всякакъв друг интерес, който е общ с този на получателя.
   Член 26
   Разделяне на функциите
   Функциите на разпоредител с бюджетни кредити и на счетоводител са разделени и са несъвместими.

      ГЛАВА 3

         Вътрешен одит

   Член 27
   Назначаване, правомощия и функции на вътрешния одитор
   1.   Агенцията въвежда функция по вътрешен одит, която се изпълнява в съответствие с приложимите международни стандарти.
   2.   Вътрешният одитор не може да действа като разпоредител с бюджетни кредити, нито като счетоводител.
   3.   Вътрешният одитор консултира Агенцията по въпросите на управление на риска, като дава независими становища за качеството на системите за управление и контрол и препоръки за подобряване на условията за изпълнение на операциите и за насърчаване на доброто финансово управление.
   По-специално вътрешният одитор отговаря за:

               а)

               оценката на пригодността и ефективността на системите за вътрешно управление и работата на отделите във връзка с прилагане на програмите и действията в зависимост от свързаните с тях рискове;

               б)

               оценяване на ефикасността и ефективността на системите за вътрешен контрол и одит, приложими за всяка операция по изпълнението на бюджета.

         4.   Вътрешният одитор изпълнява своите функции по отношение на всички дейности и отдели на Агенцията. Вътрешният одитор се ползва от пълен и неограничен достъп до цялата информация, необходима за изпълнение на неговите задължения. Вътрешният одитор взема предвид годишния доклад на изпълнителния директор и всяка друга налична информация.
   5.   Вътрешният одитор съставя годишен одитен план и го представя на изпълнителния директор.
   6.   Вътрешният одитор взема предвид доклада на разпоредителя с бюджетни кредити по член 19 и всяка друга налична информация.
   7.   Вътрешният одитор докладва пред изпълнителния директор за своите констатации и препоръки.
   Вътрешният одитор докладва и във всеки от следните случаи:

               —

               критичните рискове и препоръки не са били коригирани,

               —

               има значителни забавяния в изпълнението на препоръките, отправени в предходните години.

         Изпълнителният директор осигурява редовен мониторинг на изпълнението на препоръките от одита.
   Всяка година изпълнителният директор изпраща на управителния съвет доклад, съдържащ обобщение на броя и вида на извършените вътрешни одити, отправените препоръки и действията, предприети по тях. Управителният съвет проучва информацията и проверява дали препоръките са били изцяло и своевременно изпълнени.
   8.   За целите на осъществяването на поверителен контакт с вътрешния одитор Агенцията предоставя координатите за връзка с вътрешния одитор на всяко физическо или юридическо лице, което участва в разходни операции.
   9.   Докладите и констатациите на вътрешния одитор са достъпни за обществеността едва след като вътрешният одитор удостовери действията, предприети за тяхното изпълнение.
   Член 28
   Независимост на вътрешния одитор
   Независимостта на вътрешния одитор, отговорността на вътрешния одитор за действията, предприети в изпълнение на неговите задължения, както и правото на вътрешния одитор да сезира Съда на Европейския съюз се определят в съответствие с член 100 от Регламент (ЕС, Евратом) № 966/2012.

      ГЛАВА 4

         Приходни и разходни операции

   Член 29
   Изпълнение на приходната част на бюджета
   1.   Изпълнението на приходната част на бюджета се изразява в изготвяне на прогнози за вземанията, установяване на подлежащите на събиране вземания и възстановяване на недължимо платените суми. То включва също възможност за отказ от установени вземания, ако е целесъобразно.
   2.   Недължимо платените суми се възстановяват.
   Ако до посочената в дебитното известие дата на падеж събирането не е осъществено, счетоводителят информира разпоредителя с бюджетни кредити и незабавно започва процедура по събиране чрез предвидените в закона мерки, включително ако е подходящо, чрез прихващане, а ако това не е възможно — чрез принудително събиране.
   Когато разпоредителят с бюджетни кредити възнамерява да се откаже изцяло или частично от събирането на установено вземане, той гарантира, че отказът е правомерен и съответства на принципите на добро финансово управление и пропорционалност. Решението за отказ се мотивира. В решението за отказ се посочва, че са били предприети действия, за да се осигури събирането, както и правните и фактически основания, на които се базира.
   Счетоводителят съхранява списък с дължимите вземания. Вземанията на Агенцията се групират в списъка по дата на издаване на нареждането за събиране. Счетоводителят вписва и решенията за цялостен или частичен отказ от събиране на установени суми. Списъкът се добавя към годишните отчети на Агенцията.
   3.   За всяко задължение, което не е изплатено до посочената в дебитното известие дата на падеж, се начислява лихва в съответствие с член 83 от Делегиран регламент (ЕС) № 1268/2012 на Комисията (5).
   4.   Вземанията на Агенцията по отношение на трети страни и вземанията на трети страни по отношение на агенцията имат срок на давност пет години.
   Член 30
   Вноски на държавите членки в общия бюджет на агенцията
   1.   Определянето на вноските, когато е приложим размерът на БНД, е както следва:

               а)

               когато е приложим размерът на БНД, разбивката на вноските между държавите членки, които дължат вноска, се определя в съответствие с размера на брутния национален продукт, както е посочено в член 41, параграф 2 от Договора за Европейския съюз, и в съответствие с Решение 2007/436/ЕО, Евратом на Съвета (6), или в съответствие с всяко друго решение, което може да го замени;

               б)

               данните за изчисляването на всяка вноска са данните от колоната „Собствени ресурси на база БНД“ от таблицата „Обобщение на финансирането на общия бюджет по видове собствени ресурси и по държави членки“, приложена към последния бюджет на Съюза. Дължимата от всяка държава членка вноска е пропорционална на дела на БНД на съответната държава членка в общия съвкупен БНД на държавите членки, които дължат вноски.

         2.   Графикът за плащане на вноските, е както следва:

               а)

               Вноските, предназначени за финансиране на общия бюджет на Агенцията, се заплащат от участващите държави членки на три равни дяла — до 15 март, 15 юни и 15 октомври на съответната финансова година. Агенцията изпраща покана за плащане на вноските до участващите държави членки най-малко 60 дни преди датата за внасяне.

               б)

               Когато е приет коригиращ бюджет, необходимите вноски се заплащат от участващите държави членки в рамките на 60 дни след отправяне на поканата за плащане вноските.

               в)

               Всяка държава членка поема банковите такси във връзка с плащането на собствените си вноски.

               г)

               Ако годишният бюджет не е одобрен до 30 ноември, по искане на държава членка Агенцията може да отправи отделна предварителна покана за плащане на вноската за тази държава членка, която да бъде платена в рамките на 60 дни от отправянето на поканата.

         Когато плащането е извършено в определения срок и е получено от Агенцията не по-късно от десет дни след крайния срок, на Агенцията не се дължат лихвите по член 29, параграф 3. Когато плащането закъснее с повече от десет дни, за целия просрочен срок се начисляват лихви за забава.
   Член 31
   Изпълнение на разходната част на бюджета
   1.   За изпълнението на разходната част на бюджета разпоредителят с бюджетни кредити поема бюджетни задължения и правни задължения, утвърждава разходите и разрешава плащанията, като освен това извършва подготовката за изпълнението на бюджетните кредити.
   2.   Поемането на бюджетно задължение представлява операцията по заделяне на бюджетните кредити, необходими за покриване на последващи плащания в изпълнение на правни задължения. Правното задължение представлява действие, чрез което разпоредителят с бюджетни кредити поема или установява задължение за извършване на разход. Бюджетните и правните задължения се приемат от един и същ разпоредител с бюджетни кредити, освен в надлежно обосновани случаи.
   Бюджетните задължения попадат в една от следните категории:

               а)

               индивидуални: бюджетното задължение е индивидуално, когато бенефициерът и размерът на разхода са известни;

               б)

               глобални: бюджетното задължение е глобално, когато най-малко един от елементите, необходими за установяване на индивидуалното задължение, е все още неизвестен;

               в)

               временни: бюджетното задължение е временно, когато е предназначено за покриване на обичайни административни разходи, при които размерът или крайните получатели на сумите не са окончателно известни.

         Бюджетните задължения за дейности, които надхвърлят една финансова година, могат да се разпределят за няколко години под формата на годишни вноски единствено когато това е предвидено в основния акт или когато се отнасят до административни разходи.
   3.   Всеки разход се поема като задължение, утвърждава се, разрешава се и се изплаща.
   Утвърждаване на разход е действието, чрез което разпоредителят с бюджетни кредити:

               а)

               проверява наличието на право на кредитора;

               б)

               определя или проверява действителността и размера на вземането;

               в)

               проверява условията, съгласно които плащането е дължимо.

         Разрешаване на разход е действието, чрез което разпоредителят с бюджетни кредити, след като провери наличността на бюджетните кредити, дава указание на счетоводителя да плати утвърдените разходи.
   4.   По отношение на всяка мярка, която може да породи разход за сметка на бюджета на Агенцията, разпоредителят с бюджетни кредити поема бюджетно задължение преди да поеме правно задължение спрямо трети страни.
   5.   За първата година от тригодишната рамка за планиране на Агенцията се предвижда разрешение от управителния съвет за оперативните разходи на Агенцията по обхванатите от нея дейности, при условие че елементите, установени в настоящия параграф, са ясно идентифицирани.
   Рамката за планиране съдържа подробни цели и очаквани резултати. Тя съдържа също описание на действията, които ще се финансират, и размера на сумата, разпределена за всяка дейност.
   Всяко съществено изменение, засягащо първата година от тригодишната рамка за планиране на Агенцията, се приема по същата процедура като първоначалната рамка за планиране.
   Управителният съвет може да делегира на разпоредителя с бюджетни кредити на Агенцията правомощието да внася несъществени изменения в рамката за планиране.
   Член 32
   Срокове
   Плащането на разходите трябва да се извършва в рамките на сроковете, определени и съответстващи на член 92 от Регламент (ЕС, Евратом) № 966/2012 и член 111 от Делегиран регламент (ЕС) № 1268/2012.

      ГЛАВА 5

         Изпълнение на бюджета

   Член 33
   Възлагане на обществени поръчки
   1.   По отношение на обществените поръчки дял V от Регламент (ЕС, Евратом) № 966/2012 и Делегиран регламент (ЕС) № 1268/2012 се прилагат при спазване на разпоредбите на параграфи 2 и 3 от настоящия член.
   2.   При договори за обществени поръчки на стойност между 60 000 EUR и праговете, предвидени в член 118 от Регламент (ЕС, Евратом) № 966/2012, може да се използва процедурата, установена в Делегиран регламент (ЕС) № 1268/2012 за договори с ниска стойност, която не надвишава 60 000 EUR.
   3.   Агенцията може, без да използва процедура за възлагане на обществени поръчки, да сключва договори с Европейската комисия, с междуинституционалните служби, с Центъра за преводи за органите на Европейския съюз, създаден с Регламент (ЕО) № 2965/94 на Съвета (7), и с други органи на ЕС за доставка на стоки, предоставяне на услуги или извършване на дейности, каквито те предлагат.
   Член 34
   Съвместно възлагане на обществени поръчки
   1.   Агенцията може по свое искане да бъде включена като възложител при възлагането на договори от Комисията или междуинституционални договори и при възлагането на договори от други органи или агенции на Съюза.
   2.   В рамките на съвместните дейности с държавите членки като дейностите, посочени в глава IV от Решение (ОВППС) 2015/1835, Агенцията може да използва процедури за съвместно възлагане на обществени поръчки.
   3.   При процедура за съвместно възлагане на обществени поръчки между Агенцията и възлагащия орган на една или повече държави членки се прилагат процедурните разпоредби, приложими за Агенцията.
   Когато делът от общата прогнозна стойност на договора, който принадлежи или се управлява от възлагащия орган на една или повече държави членки, се равнява или надвишава 50 % или в други надлежно обосновани случаи, се прилагат процедурните правила, предвидени в Директива 2014/24/ЕС на Европейския парламент и на Съвета (8), в Директива 2009/81/ЕС на Европейския парламент и на Съвета (9) или във всеки друг правен акт на Съюза, който е приложим в контекста на въпросния договор.
   4.   Агенцията може да използва процедури за съвместно възлагане на обществени поръчки с възложители на държавата членка домакин за удовлетворяване на административните си нужди. В такъв случай член 133 от Делегиран регламент (ЕС) № 1268/2012 се прилага mutatis mutandis.
   Член 35
   Експерти
   При подбора на експерти Агенцията може да прилага разпоредбите на член 287 от Делегиран регламент (ЕС) № 1268/2012 при спазване на специфичните процедури, установени в основните актове на програмите, чието изпълнение е възложено на Агенцията. Такива експерти получават възнаграждение въз основа на предварително обявена фиксирана сума и се избират въз основа на професионалните им качества.
   Външните експерти се избират въз основа на уменията, опита и знанията, необходими за изпълнението на възложените им задачи, и в съответствие с принципите на недопускане на дискриминация, равно третиране и отсъствие на конфликт на интереси.
   Член 36
   Безвъзмездни средства
   По отношение на безвъзмездните средства се прилагат разпоредбите на дял VI от Регламент (ЕС, Евратом) № 966/2012 и от Делегиран регламент (ЕС) № 1268/2012 при спазване на специалните разпоредби на учредителния инструмент.
   Член 37
   Награди
   1.   По отношение на наградите се прилагат разпоредбите на дял VII от Регламент (ЕС, Евратом) № 966/2012 и Делегиран регламент (ЕС) № 1268/2012 при спазване на разпоредбите на параграф 2 от настоящия член.
   2.   Конкурси за награди с единична стойност равна или по-висока от 10 000 EUR може да се публикуват само ако са предвидени в рамката за планиране на Агенцията.
   Член 38
   Посочване на средствата за обжалване
   1.   Когато процедурен акт на разпоредител с бюджетни кредити засяга неблагоприятно правата на заявител или оферент, бенефициер или изпълнител, в него се посочват наличните средства за административно и/или съдебно обжалване на този акт.
   2.   По-конкретно се посочват естеството на средството за обжалване, органът или органите, пред които то може да бъде извършено, както и сроковете за упражняване на това право.

      ГЛАВА 6

         Счетоводна отчетност

   Член 39
   Правила относно отчетите
   Агенцията въвежда счетоводна система, предоставяща своевременно точна, пълна и надеждна информация.
   Счетоводителят на Агенцията приема правилата въз основа на международно възприетите счетоводни стандарти в публичния сектор. Счетоводителят може да се отклони от тези стандарти, ако прецени, че това е необходимо за получаването на вярна и точна представа за активите и пасивите, разходите, приходите и паричните потоци. Когато счетоводителят се отклони съществено от тези стандарти, това следва да бъде отразено в бележките към финансовите отчети, наред с основанията за отклонението.
   Член 40
   Счетоводни принципи
   Финансовите отчети представят информацията, включително информацията относно счетоводните политики, по начин, който гарантира, че тя е релевантна, надеждна, сравнима и разбираема. Финансовите отчети се изготвят в съответствие с член 39.
   Член 41
   Счетоводна система
   1.   Счетоводната система включва общи сметки и бюджетни сметки. Сметките се водят в евро на база календарна година.
   2.   В общите сметки се записват в хронологичен ред чрез прилагане на метода на двустранно записване всички събития и операции, които влияят на икономическото и финансовото състояние, както и на активите и пасивите на Агенцията.
   3.   В бюджетните сметки се отразява подробно изпълнението на бюджета на Агенцията. В тях се отчитат всички бюджетни приходни и разходни операции.
   Член 42
   Инвентарен опис
   Агенцията съхранява инвентарен опис, съдържащ количеството и стойността на всички материални, нематериални и финансови активи, които представляват нейна собственост. Агенцията проверява записванията в инвентарния опис и тяхното съответствие с действителното състояние.

      ГЛАВА 7

         Външен одит и борба с измамите

   Член 43
   Външен одит
   1.   Управителният съвет назначава одиторска колегия, която да извършва външен одит на административните и оперативните бюджети, финансовите сметки и финансовите отчети на Агенцията. Одитът се извършва в съответствие с международно възприетите одиторски стандарти и при одобрение от управителния съвет в съответствие с допълнителен мандат.
   Най-малко на всеки три години колегията консултира управителния съвет и му предоставя независима гаранция, че дейностите на Агенцията се осъществяват в съответствие с принципите на добро финансово управление. За изпълнението на тази задача колегията може да прибегне до допълнителен персонал със съгласието на управителния съвет.
   2.   Одиторската колегия се състои от най-малко трима одитори от различни участващи държави членки и се подпомага от служители, номинирани от колегията. Посочените служители могат да останат на съответната длъжност, докато назначилият ги член на одиторската колегия изпълнява мандата си.
   3.   Членовете на одиторската колегия се назначават за период, включващ три последователни одита. Осигурява се справедлива ротация между участващите държави членки, които желаят да изпратят одитори.
   4.   Управителният съвет назначава одиторската колегия измежду предложените от участващите държави членки кандидати. Кандидатите са за предпочитане членове на висшите национални институции за одит на участващите държави членки и предлагат адекватни гаранции за сигурност и независимост. Те са на разположение за изпълнението на задачи от името на агенцията, когато това е необходимо. При изпълнението на тези задачи:

               а)

               членовете на колегията и служителите, които ги подпомагат, продължават да получават възнаграждение от одиторския орган по произход, като Агенцията възстановява само разходите им за изпълнение на задачата на основата, предвидена в правилата на Агенцията;

               б)

               те не искат, нито получават указания от друг, освен от управителния съвет; в рамките на мандата за одит одиторската колегия и нейните членове са напълно независими и единствено отговорни за провеждането на външния одит;

               в)

               те докладват за изпълнението на възложените им задачи единствено пред управителния съвет;

               г)

               те проверяват дали приходите и разходите, управлявани от Агенцията, са изпълнени в съответствие с приложимото законодателство и принципите на доброто финансово управление.

         5.   Всяка година одиторската колегия избира председател за предстоящата финансова година. Тя приема правилата, приложими към одитите, които се извършват от нейните членове, в съответствие с най-високите международни одиторски стандарти. Одиторската колегия одобрява докладите за одит, изготвени от нейните членове, преди представянето им пред изпълнителния директор и управителния съвет.
   6.   Одиторите гарантират, че ще спазват поверителността на информацията и пазят в тайна данните, които са узнали по време на одита, в съответствие с правилата, приложими към тази информация или данни.
   7.   Одиторите получават, незабавно и без да отправят предварително предупреждение, достъп до документите и съдържанието на всички материални носители на данни, свързани с приходите и разходите, както и до помещенията, където се съхраняват тези документи и материални носители. Те могат да правят копия. Лицата, участвали в изпълнението на приходите и разходите на Агенцията, оказват на изпълнителния директор и на лицата, отговарящи за одита на тези приходи и разходи, необходимата помощ за изпълнение на възложените им задачи. Разходите, свързани с одита, са за сметка на общия бюджет.
   8.   По предложение на изпълнителния директор или на някоя от държавите членки управителният съвет може да реши в конкретен случай да използва други външни органи за специални проверки, които да са координирани с мандата на одиторската колегия.
   9.   В конкретни случаи националните одиторски органи на участващите държави членки могат за собствена сметка и със съгласието на управителния съвет да получат информация и да проверят документи, които са им необходими за одит на съответния национален дял или за докладване пред съответното правителство или парламент, без да се засягат другите участващи държави членки и отговорностите на одиторската колегия и в съответствие с правилата на Агенцията, и по-специално правилата за защита на данните.
   Член 44
   Годишен одит и освобождаване от отговорност във връзка с изпълнението на бюджета на агенцията
   1.   До 31 март след края на финансовата година изпълнителният директор представя пред одиторската колегия за преглед и становище проект на годишните отчети на Агенцията, посочени в член 19.
   2.   До 30 юни след края на финансовата година одиторската колегия представя пред изпълнителния директор годишния си доклад за одит, който съдържа становището и констатациите на колегията по проекта на годишните отчети в параграф 1.
   3.   До 15 юли след края на финансовата година изпълнителният директор представя пред управителния съвет окончателните годишни одитирани отчети и доклада за одит, придружени от отговорите на Агенцията.
   4.   До 30 октомври след края на финансовата година управителният съвет одобрява одитираните годишни отчети и освобождава от отговорност изпълнителния директор и счетоводителя за финансовата година.
   5.   След като бъдат одобрени от управителния съвет, одитираните годишни отчети се публикуват в Официален вестник на Европейския съюз.
   6.   Всички отчети и инвентарни описи се съхраняват от счетоводителя за период пет години от датата, на която е дадено съответното освобождаване от отговорност.
   Член 45
   Европейска служба за борба с измамите (OLAF)
   1.   OLAF може да извършва разследвания, включително проверки и инспекции на място, в съответствие с разпоредбите и процедурите, предвидени в Регламент (ЕС, Евратом) № 883/2013 на Европейския парламент и на Съвета (10) и Регламент (Евратом, ЕО) № 2185/96 на Съвета (11), с цел да се установи дали е налице измама, корупция или друга незаконна дейност, засягаща финансовите интереси на Агенцията, във връзка с безвъзмездни средства или договор, финансирани от Агенцията.
   2.   Без да се засяга параграф 1, договорите, споразуменията и решенията на Агенцията съдържат разпоредби, изрично упълномощаващи одиторската колегия и OLAF да извършват одити и разследвания съгласно съответните им компетенции.
   ДЯЛ IV

      СПЕЦИАЛНИ РАЗПОРЕДБИ, ПРИЛОЖИМИ ЗА ДОПЪЛНИТЕЛНИТЕ ПРИХОДИ

   Член 46
   Допълнителни приходи
   1.   В рамките на мисията си в съответствие с член 2 от Решение (ОВППС) 2015/1835 може да получава допълнителни приходи за конкретна цел:

               а)

               от общия бюджет на Съюза, като за всеки случай се решава поотделно, при пълно спазване на приложимите за общия бюджет правила, процедури и процеси на вземане на решения;

               б)

               от държавите членки, трети държави или други трети страни, освен ако управителният съвет реши друго в рамките на един месец от получаването на такава информация от Агенцията.

         2.   Приходите, посочени в параграф 1, могат да се използват само за конкретната цел, за която са предназначени.
   3.   Допълнителните административни разходи, произтичащи от управлението на допълнителните приходи, когато е уместно, се покриват от бюджета, свързан със съответните допълнителни приходи.
   4.   Разпоредбите на дял III, глави 2—7 са приложими за допълнителните приходи, освен ако съответното(ите) споразумение(я) не предвижда(т) различни правила, които при всички случаи следва да бъдат съобразени с бюджетните принципи, установени в дял II.
   5.   Всеки бюджетен излишък, който произтича от допълнителните приходи в края на периода на изпълнение, се счита за наличен кредит за допринеслите към него образувания и им се връща. Този излишък може да се използва и за други конкретни цели, установени в съответното(ите) споразумение(я), или по предложения на заинтересованото образувание, освен ако управителният съвет не реши друго в срок от един месец след получаване на информация в този смисъл от Агенцията.
   6.   Счетоводителят приема необходимите мерки, за да гарантира, че използването на допълнителните приходи и на съответните бюджетни кредити се контролира отделно. Следователно вноските, получени от допълнителни приходи, се отчитат отделно и се използват в съответствие с конкретната цел, за която са предназначени. От съображения за прозрачност те се държат и в отделни банкови сметки. Освен това се представят отделно в доклада за изпълнението на бюджета на Агенцията, посочен в член 21.
   ДЯЛ V

      СПЕЦИАЛНИ РАЗПОРЕДБИ, ПРИЛОЖИМИ ЗА БЮДЖЕТИТЕ, СВЪРЗАНИ С AD HOC ДЕЙНОСТИ

   Член 47
   Управление от страна на агенцията на бюджетите, свързани с ad hoc дейности
   1.   Управителният съвет по предложение на изпълнителния директор или държава членка може да реши, че Агенцията може да бъде натоварена от държавите членки с административното и финансовото управление на някои дейности в рамките на нейната компетентност в съответствие с глава IV от Решение (ОВППС) 2015/1835.
   2.   Що се отнася до ad hoc проекти и програми на Агенцията и при условията, определени в договореностите, уреждащи въпросните дейности, управителният съвет може да упълномощи Агенцията да сключва договори и грантови споразумения и да събира необходимите вноски от тези държави членки предварително, за да изпълни тези договори и грантови споразумения, като има предвид бюджетните ограничения в държавите членки.
   3.   Разпоредбите на дял III, глави 2—7 от настоящото решение се прилагат за ad hoc дейностите, предприети в съответствие с членове 19 или 20 от Решение (ОВППС) 2015/1835, освен ако в основния акт(основните актове) на програмата или проекта не са предвидени различни правила, които при всички случаи следва да бъдат съобразени с бюджетните принципи, установени в дял II от настоящото решение.
   4.   Всеки бюджетен излишък, който произтича от ad hoc проект или програма, се счита за наличен кредит за участващите държави членки и другите допринесли за него образувания и им се връща в края на периода на изпълнение или се използва за други конкретни цели, установени в съответното споразумение(съответните споразумения) или приети от заинтересованата държава членка или образувание.
   ДЯЛ VI

      ЗАКЛЮЧИТЕЛНИ РАЗПОРЕДБИ

   Член 48
   Изменения
   При всяко позоваване на Регламент (ЕС, Евратом) № 966/2012 се вземат под внимание и внесените в него изменения.
   Член 49
   Отмяна на Решение 2007/643/ОВППС
   Решение 2007/643/ОВППС се отменя.
   Член 50
   Влизане в сила
   Настоящото решение влиза в сила в деня на приемането му.

      Съставено в Брюксел на 4 август 2016 година.

            За Съвета

            Председател

         M. LAJČÁK

      (1)  ОВ L 266, 13.10.2015 г., стр. 55.

      (2)  ОВ L 269, 12.10.2007 г., стр. 1.

      (3)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).

      (4)  Решението (ЕС) 2016/1351 на Съвета от 4 август 2016 г. относно Правилник за персонала на Европейската агенция по отбрана и за отмяна на Решение 2004/676/ЕО (вж. страница 1 от настоящия брой на Официален вестник).

      (5)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).

      (6)  Решение 2007/436/ЕО, Евратом на Съвета от 7 юни 2007 г. относно системата на собствените ресурси на Европейските общности (ОВ L 163, 23.6.2007 г., стр. 17).

      (7)  Регламент (ЕО) № 2965/94 на Съвета от 28 ноември 1994 г. относно създаване на Център за преводи за органите на Европейския съюз (ОВ L 314, 7.12.1994 г., стр. 1).

      (8)  Директива 2014/24/ЕС на Европейския парламент и на Съвета от 26 февруари 2014 г. за обществените поръчки и за отмяна на Директива 2004/18/ЕО (ОВ L 94, 28.3.2014 г., стр. 65).

      (9)  Директива 2009/81/ЕО на Европейския парламент и на Съвета от 13 юли 2009 г. относно координирането на процедурите за възлагане на някои поръчки за строителство, доставки и услуги от възлагащи органи или възложители в областта на отбраната и сигурността и за изменение на директиви 2004/17/ЕО и 2004/18/ЕО (ОВ L 216, 20.8.2009 г., стр. 76).

      (10)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).

      (11)  Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).


title: Решение № 716/2009/ЕО на Европейския парламент и на Съвета от 16 септември 2009 година за създаване на програма на Общността за подкрепа на специфични дейности в областта на финансовите услуги, финансовото отчитане и одита

text:
               25.9.2009

               BG

               Официален вестник на Европейския съюз

               L 253/8

      РЕШЕНИЕ № 716/2009/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 16 септември 2009 година
   за създаване на програма на Общността за подкрепа на специфични дейности в областта на финансовите услуги, финансовото отчитане и одита
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 95 от него,
   като взеха предвид предложението на Комисията,
   като взеха предвид становището на Европейския икономически и социален комитет (1),
   в съответствие с процедурата, предвидена в член 251 от Договора (2),
   като имат предвид, че:

               (1)

               Секторът на финансовите услуги е ключов елемент на вътрешния пазар, от съществено значение за правилното функциониране на европейската икономика и за глобалната конкурентоспособност. Здравият и динамичен финансов сектор изисква стабилна рамка за регулиране и надзор, която е в състояние да се справи с нарастващата интеграция на финансовите пазари в Общността.

               (2)

               Разразилата се от 2007 г. насам финансова криза постави въпроса за надзора на финансовите институции и за финансовото отчитане и одит в центъра на политическата програма на Общността, като в тази връзка е необходимо да се осигури добре функционираща обща рамка за вътрешния пазар.

               (3)

               В една глобална икономика е необходимо също така да се сближат стандартите между различните юрисдикции и да се разработят международни стандарти в рамките на прозрачен и характеризиращ се с демократичност отчетен процес. Следователно е важно Общността да участва в процеса на създаване на международни стандарти за финансовите пазари. За да се гарантира, че се зачитат интересите на Общността и че глобалните стандарти са с високо качество и са съвместими с правото на Общността, особено важно е интересите на Общността да бъдат застъпени в достатъчна степен в този процес на създаване на международни стандарти.

               (4)

               В съответствие с Регламент (ЕО) № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти (3) (Регламента за МСС) Международните стандарти за финансово отчитане (МСФО) следва да бъдат включени в правото на Общността, прилагано от дружества, чиито ценни книжа са допуснати до търговия на регулиран пазар в Общността, при условие че МСФО отговарят на критериите, определени в посочения регламент. Следователно МСФО играят важна роля във функционирането на вътрешния пазар и по този начин Общността е пряко заинтересована да гарантира, че процесът, чрез който се разработват и одобряват МСФО, води до създаването на стандарти, съответстващи на изискванията на правната рамка на вътрешния пазар.

               (5)

               МСФО се издават от Борда за международните счетоводни стандарти (IASB), а свързаните с тях тълкувания — от Комитета по разяснения на международните стандарти за финансово отчитане (IFRIC), два органа в рамките на Фондацията на комитета по международни счетоводни стандарти (IASCF). Следователно е от съществено значение да се установят подходящи договорености за финансиране на IASCF.

               (6)

               Европейската консултативна група за финансово отчитане (EFRAG) беше създадена през 2001 г. от европейски организации, представляващи емитентите, инвеститорите и счетоводителите, които участват в процеса на финансово отчитане. В съответствие с Регламента за МСС EFRAG предоставя на Комисията становища дали даден счетоводен стандарт, издаден от IASB, или дадено тълкувание, издадено от IFRIC, чието одобрение предстои, спазват законодателството на Общността. Освен това EFRAG все повече се използва като платформа за осигуряване на предварителни технически данни по отношение на проекти за счетоводни стандарти.

               (7)

               Като се взема предвид ключовата роля на EFRAG за подпомагане на правото и политиката в областта на вътрешния пазар и на представянето на европейските интереси в процеса на създаване на стандарти на международно равнище, е необходимо Общността да участва във финансирането на EFRAG.

               (8)

               В областта на задължителния одит през 2005 г. Мониторинговата група — международна организация, която отговаря за наблюдението на реформата в областта на ръководството на Международната федерация на счетоводителите (IFAC) — създаде Надзорния съвет за отчитане и отразяване на обществения интерес (PIOB). Ролята на PIOB е да наблюдава процеса, който води до приемането на Международните стандарти за одит (МСО), и други дейности от обществен интерес на IFAC. Възможно е МСО да се приемат за прилагане в Общността, при условие, по-специално, че те са разработени в рамките на надлежен процес, при публичен надзор и прозрачност, в съответствие с изискванията на член 26 от Директива 2006/43/ЕО на Европейския парламент и на Съвета от 17 май 2006 г. относно задължителния одит на годишните счетоводни отчети и консолидираните счетоводни отчети (4).

               (9)

               Включването на МСО в законодателството на Общността и ключовата роля на PIOB с оглед осигуряване на съответствието им с предвидените в Директива 2006/43/ЕО изисквания означава, че Общността е пряко заинтересована да гарантира, че процесът, чрез който са разработени и одобрени тези стандарти, води до приемането на стандарти, които са съвместими с правната рамка на вътрешния пазар. Следователно е от съществено значение да се осигурят подходящи договорености за финансиране на PIOB.

               (10)

               Следователно е уместно да се създаде програма на Общността („Програмата“), за да се позволи съфинансиране на дейностите на EFRAG, IASCF и PIOB, която в съответствие с член 162 от Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета (5) преследва постигането на цели от общ европейски интерес чрез изготвянето и одобряването на стандарти или упражняването на надзор върху процесите на създаване на стандарти в областта на финансовото отчитане и одита.

               (11)

               Уместно е също така да се предоставят безвъзмездни средства на трите спомагателни юридически структури, чиято изключителна цел е да предоставят административна подкрепа на Европейския комитет на регулаторите на ценни книжа, създаден с Решение 2009/77/ЕО на Комисията (6), Комитета на европейските банкови надзорници, създаден с Решение 2009/78/ЕО на Комисията (7) и Комитета за европейско застраховане и професионален пенсионен надзор, създаден с Решение 2009/79/ЕО на Комисията (8) (наричани заедно „комитетите на надзорните органи“), за изпълнението на техните мандати и на проекти, свързани със сближаването на надзорните практики, и по-специално обучение на персонала на националните надзорни органи и управление на проекти за информационни технологии.

               (12)

               Финансовата криза потвърди неотложната необходимост от напредък в областта на сближаването на надзорните практики и сътрудничеството в сферата на надзора. В тази връзка е уместно Общността да дава финансов принос за специфични дейности на комитетите на надзорните органи, които да бъдат извършвани с оглед постигането на такъв напредък.

               (13)

               Еднообразното изпълнение и прилагане на законодателството на Общността в областта на финансовите услуги, що се отнася до надзора, има съществено значение за премахване на оставащите бариери пред безпроблемното функциониране на вътрешния пазар. Едно от най-ефективните и подходящи средства за постигане на тази цел е предоставянето от страна на комитетите на надзорните органи на по-добро общо обучение за служителите на националните надзорни органи и разработването на общи инструменти в областта на информационните технологии.

               (14)

               Органите, осъществяващи дейност в областта на надзора, счетоводството и одита, са силно зависими от финансирането и въпреки важните функции, които изпълняват в Общността, нито един от предложените бенефициери по Програмата не получава финансово подпомагане от бюджета на Общността, което може да повлияе на способността на бенефициерите да съблюдават съответните си мисии, които са особено важни за функционирането на вътрешния пазар.

               (15)

               Съфинансирането от страна на Общността гарантира, че бенефициерите получават ясно, стабилно, диверсифицирано, надеждно и адекватно финансиране и че са в състояние да изпълнят своята мисия в обществен интерес по независим и ефикасен начин.

               (16)

               Следва да се предостави достатъчно финансиране посредством принос на Общността за функционирането на комитетите на надзорните органи и за създаването на международни счетоводни стандарти и международни стандарти за одит, и по-специално в IASCF, включително в EFRAG и PIOB.

               (17)

               Финансирането от страна на Общността следва, особено в специфичния случай на IASCF, да бъде поставено в зависимост от практическото изпълнение на управленските реформи, поискани от Общността.

               (18)

               Когато предават своите проекти на годишни работни програми на Европейския парламент, Съвета и Комисията, както е предвидено в резолюцията на Европейския парламент от 9 октомври 2008 г. (9) и в заключенията на Съвета от 14 май 2008 г., комитетите на надзорните органи следва да включат в тези работни програми раздел, който разглежда подробно дейностите, финансирани по Програмата в рамките на годината на предаване на доклада, като посочват по-специално получените суми и резултатите от финансираните дейности, както и описание на дейностите, които комитетите на надзорните органи възнамеряват да представят на Комисията в рамките на следващата година, с оглед получаване на финансиране по Програмата.

               (19)

               Освен промените в схемите си на финансиране IASCF и EFRAG в момента провеждат реформи в областта на ръководството, необходимостта от които беше подчертана от финансовата криза, за да гарантират, че чрез структурата и процесите си те позволяват изпълнението на своята мисия в обществен интерес по независим, ефикасен, прозрачен и характеризиращ се с демократичност начин. Значението на тези реформи беше подчертано в доклада на работната група на високо равнище относно финансовия надзор, председателствана от Jacques de Larosière (групата „de Larosière“) от 25 февруари 2009 г., в съобщението на Комисията за пролетното заседание на Европейския съвет от 4 март 2009 г., озаглавено „Движеща сила за възстановяването на Европа“, и на срещата на Групата на двадесетте (Г-20) от 2 април 2009 г. Тези реформи следва да бъдат осъществени преди началото на съфинансирането от страна на Общността. По отношение на IASCF реформите следва да включват, inter alia, отговаряне на очакванията, изразени в резолюцията на Европейския парламент от 24 април 2008 г. относно международните стандарти за финансово отчитане (IFRS) и управлението на Борда за международни счетоводни стандарти (IASB) и в заключенията на Съвета от 8 юли 2008 г., по-специално във връзка с учредяването на съвет за мониторинг със съответни правомощия и подходящ състав, по-голяма прозрачност и легитимност в процесите на IASCF за създаване на стандарти и програми, засилването на ефективността на Консултативния съвет по стандартите и оформяне на ролята на оценката на въздействието като част от надлежния процес на IASB.

               (20)

               бенефициери, които осъществяват международни дейности в трети държави, като например PIOB и IASCF, следва да не продължават да се възползват от съфинансиране от страна на Общността, ако след първите две години на съфинансиране не са постигнали значителен напредък в посока на гарантиране, че неутралните договорености за финансиране, включително с участници от трети държави, формират по-голямата част от общия размер на финансирането им.

               (21)

               Директива 2006/43/ЕО предвижда държавите-членки да учредят независими надзорни органи в областта на одита. Неотдавнашните събития на пазара обаче разкриха недостатъци в много области, включително одита. С оглед повишаване качеството на одита в Европейския съюз, Комисията следва до 1 юли 2010 г. да представи доклад относно засилване на сътрудничеството между европейските органи за надзор върху одиторските фирми.

               (22)

               Финансовата криза може да доведе до създаването на нови органи на общностно или международно равнище, чийто мандат обхваща общностни цели, които са подобни на тези на бенефициерите по Програмата.

               (23)

               Следва да бъде възможно включването в програмата на подобни органи в качеството на нови бенефициери, при условие че те изпълняват критериите за допустимост, определени в настоящото решение.

               (24)

               Мерките, необходими за изпълнението на настоящото решение, следва да се приемат в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (10).

               (25)

               По-специално на Комисията следва да бъдат предоставени правомощия за избиране на нови бенефициери по Програмата и за съответни изменения на приложението. Тъй като тези мерки са от общ характер и са предназначени да изменят несъществени елементи на настоящото решение чрез допълването му с нови несъществени елементи, те трябва да бъдат приети в съответствие с процедурата по регулиране с контрол, предвидена в член 5а от Решение 1999/468/ЕО.

               (26)

               Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (11) (Финансовият регламент) и Регламент (ЕО, Евратом) № 2342/2002, които защитават финансовите интереси на Общността, трябва да бъдат прилагани, като се вземат предвид принципите за опростеност и последователност при избора на бюджетни инструменти, ограничаването на броя на случаите, в които Комисията поема пряка отговорност за изпълнение и управление, и необходимата пропорционалност между размера на ресурсите и административната тежест, свързана с тяхната употреба.

               (27)

               Финансовата криза показа, че е необходима реформа на моделите за регулиране и надзор на финансовия сектор в Европейския съюз. В своето съобщение, озаглавено „Движеща сила за възстановяването на Европа“, Комисията обяви своето намерение да представи необходимите законодателни предложения, като вземе надлежно предвид заключенията, представени от групата „de Larosière“. Европейският съвет от 19 и 20 март 2009 г. постигна съгласие относно необходимостта от подобряване на регулирането и надзора на финансовите институции в Европейския съюз, като докладът на групата „de Larosière“ бе взет като основа за действие. Комисията следва да представи съответните предложения на Европейския парламент и на Съвета във възможно най-кратък срок и при всички случаи до 1 юли 2010 г.

               (28)

               Настоящото решение следва да предвижда възможността за съфинансиране на дейностите на някои органи, преследващи цели от общ интерес на Общността по въпроси, засягащи цялата Общност в областта на финансовите услуги, както и разработващи и одобряващи стандарти или упражняващи надзор на процесите на създаване на стандарти в областта на финансовото отчитане и одита.

               (29)

               Общностното финансиране се предлага за ясно определен и ограничен брой от най-важните органи в областта на финансовите услуги. С оглед на настоящата институционална рамка новите договорености за финансиране ще осигурят стабилно, диверсифицирано, надеждно и адекватно финансиране, което ще позволи на съответните органи да изпълнят свързаната с Общността или с общностния интерес мисия по независим и ефикасен начин. Финансовото подпомагане ще се предоставя в съответствие с условията, предвидени във Финансовия регламент и в Регламент (ЕО, Евратом) № 2342/2002.

               (30)

               Доколкото целта на настоящото решение не може да бъде постигната в достатъчна степен от държавите-членки и поради мащаба и последиците му могат да бъдат по-добре постигнати на общностно равнище, Общността може да приеме мерки в съответствие с принципа на субсидиарност, уреден в член 5 от Договора. В съответствие с принципа на пропорционалност, посочен в същия член, настоящото решение не надхвърля необходимото за постигането на тези цели,

         ПРИЕХА НАСТОЯЩОТО РЕШЕНИЕ:
   Член 1
   Предмет и приложно поле
   Създава се програма на Общността („Програмата“) за периода от 1 януари 2010 г. до 31 декември 2013 г. за подпомагане на дейностите на органи, които допринасят за постигането на политическите цели на Общността във връзка със сближаването на надзорните практики и сътрудничеството в сферата на надзора в областта на финансовите услуги и във връзка с финансовото отчитане и одита.
   Член 2
   Цели
   1.   Общата цел на Програмата е подобряването на условията за функциониране на вътрешния пазар чрез подпомагане на функционирането, дейностите или действията на някои органи в областта на финансовите услуги, финансовото отчитане и одита.
   2.   Програмата обхваща следните дейности:

               а)

               дейности за подпомагане изпълнението на общностните политики, които имат за цел сближаването на надзорните практики, по-специално чрез обучение на персонала на националните надзорни органи и управление на проекти за информационни технологии в областта на финансовите услуги; и

               б)

               дейности, разработващи или осигуряващи данни за разработването, прилагането, оценяването или мониторинга на стандарти или за надзора на процесите на създаване на стандарти в подкрепа на изпълнението на общностните политики в областта на финансовото отчитане и одита.

         3.   Независимостта на комитетите на надзорните органи, предвидена в решения 2009/77/ЕО, 2009/78/ЕО и 2009/79/ЕО, не може да бъде засягана от изпълнението на програмата.
   Член 3
   Достъп до Програмата
   За да бъде допустим за общностно финансиране по Програмата, бенефициерът отговаря на следните условия:

               а)

               трябва да бъде юридическо лице с нестопанска цел, чиято цел е насърчаването на обществения интерес и което преследва цели от общ европейски интерес, както е предвидено в член 162 от Регламент (ЕО, Евратом) № 2342/2002; и

               б)

               не трябва в момента на отпускане на безвъзмездните средства да бъде в нито една от ситуациите, посочени в член 93, параграф 1, член 94 или член 96, параграф 2, буква а) от Финансовия регламент.

         Член 4
   бенефициери по Програмата
   1.   бенефициерите по Програмата са изброени в приложението.
   2.   бенефициери, които извършват международни дейности в трети държави, като например IASCF и PIOB, няма да продължат да се ползват от програмата, ако след първите две години на съфинансиране не са постигнали значителен напредък в посока гарантиране, че неутралните договорености за финансиране, включително с участници от трети държави, формират по-голямата част от общия размер на финансирането им.
   Член 5
   Предоставяне на безвъзмездни средства
   1.   Комисията предоставя финансови средства по Програмата под формата на безвъзмездни средства само след получаването на подходяща работна програма и прогноза за цялостен бюджет.
   2.   Общностното финансиране се предоставя под формата на оперативни безвъзмездни средства или безвъзмездни средства за дейности, при следните условия:

               а)

               по отношение на бенефициерите, изброени в раздел А от приложението, общностно финансиране трябва да се отпуска под формата на оперативни безвъзмездни средства; и

               б)

               по отношение на бенефициерите, изброени в раздел Б от приложението:

                           i)

                           бенефициерите могат да избират между безвъзмездни средства за дейности и оперативни безвъзмездни средства; и

                           ii)

                           при предоставяне съгласно параграф 1 на своята работна програма и прогноза за цялостния бюджет на Комисията бенефициерът трябва да ѝ представи писмено потвърждение, че неговото заявление за финансиране не засяга независимостта на комитета на надзорните органи, на който въпросният бенефициер осигурява административно подпомагане.

         3.   Оперативните безвъзмездни средства се предоставят единствено за финансирането на оперативните разходи и разноски на бенефициерите, включително за дейността на техните секретариати и по възнаграждението на техните служители.
   При подновяване оперативните безвъзмездни средства не се намаляват автоматично.
   4.   Безвъзмездни средства за дейности се отпускат само за дейностите, определени в член 6, и при следните условия:

               а)

               да бъдат предназначени изключително за даване на възможност на бенефициерите, изброени в раздел Б от приложението, да осигурят функцията по административно подпомагане на комитетите на надзорните органи с оглед разработването и изпълнението на проектите, посочени в решенията за предоставяне на безвъзмездните средства; и

               б)

               функцията по административно подпомагане на бенефициерите, изброени в раздел Б от приложението, трябва да бъде ясно определена в техните съответни устави.

         Функцията по административно подпомагане, посочена в буква б), е единствената задача на бенефициерите, изброени в раздел Б от приложението, и включва провеждането на дейностите, установени в член 6, в полза на комитетите на надзорните органи.
   5.   Комисията взема решение за размера и максималния процент на финансиране и ги публикува.
   Член 6
   Допустими дейности на бенефициерите на безвъзмездни средства за дейности
   Без да засягат член 2, параграф 3 и членове 3 и 5, следните дейности се смятат за допустими за безвъзмездни средства за дейности като конкретни проекти с общностно измерение:

               а)

               проекти в областта на информационните технологии;

               б)

               програми за обучение и схеми за командироване на служители от персонала на националните надзорни органи;

               в)

               организиране на конференции, семинари, обучения и експертни срещи;

               г)

               изготвяне и издаване на публикации, подготовка и изпълнение на други информационни дейности;

               д)

               провеждане на научно-изследователска дейност, изготвяне на проучвания; и

               е)

               други специфични спомагателни дейности от значение за правото на Общността или политиката в областта на счетоводството и одита или на сближаването на надзорните практики или сътрудничеството в сферата на надзора.

         Член 7
   Избор на нови бенефициери
   1.   Комисията може да избира нови бенефициери по Програмата и да изменя съответно приложението. Тези мерки, предназначени да изменят несъществени елементи на настоящото решение чрез допълването му, се приемат в съответствие с процедурата по регулиране с контрол, посочена в член 13, параграф 2.
   2.   За да отговаря на условията за нов бенефициер, органът трябва да изпълнява критериите, определени в член 3, и поне един от следните критерии:

               а)

               трябва да бъде пряк приемник на един от бенефициерите, изброени в приложението;

               б)

               трябва да осъществява дейности, подпомагащи изпълнението на общностните политики, които целят сближаване на надзорните практики и сътрудничество в сферата на надзора в областта на финансовите услуги; или

               в)

               трябва да участва пряко в процеса на разработване или предоставяне на данни за изготвянето на международни стандарти, като прилага, оценява или осъществява мониторинга на тези стандарти, или извършва надзора над процесите на създаване на стандарти в подкрепа на изпълнението на общностните политики в областта на финансовото отчитане и одита.

         3.   Когато органът, избран от Комисията като нов бенефициер:

               а)

               изпълнява критерия, определен в параграф 2, буква а) от настоящия член, той може да получи безвъзмездните средства на своя предшественик, вписан в приложението, при условие че, когато се отнася до безвъзмездни средства за дейности, този орган също така изпълнява критериите за допустимите дейности, посочени в член 6; или

               б)

               изпълнява критериите за допустимите дейности, определени в член 6, и критериите, определени в параграф 2, буква б) или в) от настоящия член, той може да получи безвъзмездни средства за дейности.

         Съгласно буква б) от настоящия параграф максималният размер на налично финансиране по отношение на безвъзмездните средства за дейности не надхвърля годишно неизползваните кредити в контекста на отпуснатите безвъзмездни средства за специфични дейности или оперативни безвъзмездни средства съгласно член 9.
   Член 8
   Прозрачност
   Всеки бенефициер на финансиране, предоставено по Програмата, посочва на видно място, като например уебсайт, публикация или годишен доклад, че е получил финансиране от бюджета на Европейския съюз.
   Член 9
   Финансови разпоредби
   1.   Финансовият пакет за изпълнението на настоящото решение за периода 2010—2013 г. е 38 700 000 EUR. В рамките на този пакет бюджетните кредити за бенефициерите, изброени в раздел Б от приложението, са в размер най-малко на 13 500 000 EUR, кредитите за IASCF не надвишават 12 750 000 EUR, а кредитите за EFRAG не надвишават 11 250 000 EUR.
   2.   Годишните бюджетни кредити, отпуснати в съответствие с настоящото решение, се разрешават от бюджетния орган в рамките на финансовата рамка.
   3.   Когато Комисията представя на бюджетния орган първото си искане за бюджетни кредити, свързани с IASCF, в рамките на предварителния проектобюджет, тя изпраща на Европейския парламент и на Съвета един месец преди отправянето на такова искане доклад за реформите в областта на ръководството на IASCF. Докладът се оценява по подходящ начин от Европейския парламент и от Съвета. Докладът се концентрира върху структурата и процесите на ръководство, включително състава и правомощията на органа за наблюдение, и по-специално на способността на този орган да осъществява мисията си в обществен интерес по прозрачен и ефикасен начин. Докладът също така отчита напредъка по отношение на пътните карти за въвеждането на МСФО за местните емитенти от трети държави.
   4.   Когато Комисията представя на бюджетния орган в рамките на предварителния проектобюджет първото си искане за бюджетни кредити, свързани с годината, следваща първите две години на финансиране на IASCF и PIOB, тя изпраща един месец преди отправянето на такова искане доклад относно това, дали IASCF и PIOB са постигнали значителен напредък в посока гарантиране, че неутралните договорености за финансиране, включително с участници от трети държави, формират по-голямата част от общия размер на финансирането им. Докладът се оценява по подходящ начин от Европейския парламент и от Съвета, що се отнася до това, дали е бил постигнат значителен напредък в посока неутрално финансиране, включително от участници от трети държави.
   Член 10
   Изпълнение
   Мерките, необходими за изпълнението на настоящото решение, се приемат от Комисията в съответствие с процедурите, предвидени във Финансовия регламент и Регламент (ЕО, Евратом) № 2342/2002.
   Член 11
   Наблюдение
   1.   Комисията гарантира, че:

               а)

               за всяка дейност, финансирана по Програмата чрез безвъзмездни средства за дейности, бенефициерът представя технически и финансов доклад за напредъка на дейностите и окончателен доклад след завършване на дейностите; и

               б)

               за всяка работна програма, финансирана по Програмата чрез оперативни безвъзмездни средства, бенефициерът представя годишен доклад за дейността и финансов доклад относно изпълнението на работната програма, и окончателен доклад след приключване на периода на допустимост за финансиране от Общността.

         Комисията определя формата и съдържанието на докладите, посочени в букви а) и б).
   2.   Независимо от одитите, които се провеждат от Сметната палата в сътрудничество с компетентните национални одитори или органи съгласно член 248 от Договора, или независимо от всякакви проверки, извършени по силата на член 279, параграф 1, първа алинея, буква б) от Договора, длъжностните лица и други служители на Комисията имат право да извършват проверки на място, включително проверки на извадки, на дейности, финансирани по Програмата и в съответствие с Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (12). Когато е необходимо, се провеждат разследвания от Европейската служба за борба с измамите (OLAF) съгласно разпоредбите на Регламент (ЕО) № 1073/1999 на Европейския парламент и на Съвета (13).
   3.   Комисията гарантира, че договорите и споразуменията, сключени в резултат от изпълнението на Програмата, предвиждат по-специално надзор и финансов контрол от Комисията (или от друг представител, оправомощен от нея), включително от OLAF, и одити, ако е необходимо на място, от Сметната палата.
   4.   Персоналът на Комисията и външният персонал, оправомощен от Комисията, имат съответното право на достъп, по-специално до работните помещения на бенефициера и до цялата информация, включително информация в електронен формат, необходима за провеждането на такива одити.
   5.   Сметната палата и OLAF се ползват със същите права като Комисията, и по-специално относно правото на достъп.
   6.   За период пет години от последното плащане бенефициерът на оперативни безвъзмездни средства или безвъзмездни средства за дейности поддържа на разположение на Комисията всички отчетни документи, включително проверения от одитор финансов отчет, относно разходите, направени през годината на ползване на безвъзмездните средства. Бенефициерът на безвъзмездни средства гарантира, че когато е приложимо, придружаващите документи, притежание на съдружниците или членовете, се предоставят на Комисията.
   7.   Въз основа на резултатите от докладите и проверките на извадки, посочени в параграфи 1 и 2, Комисията гарантира, че ако е необходимо, размерът или условията на отпускане на първоначално одобреното финансово подпомагане, както и графикът на плащанията са адаптирани.
   8.   Комисията гарантира предприемането на всякакви стъпки, необходими, за да провери дали финансираните дейности са били осъществени правилно и в съответствие с разпоредбите на настоящото решение и на Финансовия регламент.
   Член 12
   Защита на финансовите интереси на Общността
   1.   Комисията гарантира, че когато се осъществяват дейности, финансирани по Програмата, финансовите интереси на Общността са защитени чрез прилагането на превантивни мерки срещу измама, корупция и всички други незаконни действия, чрез ефективни проверки и възстановяване на неправомерно платени суми и ако бъдат открити нередности, чрез ефективни, пропорционални и възпиращи санкции в съответствие с Регламент (ЕО, Евратом) № 2988/95 на Съвета (14), Регламент (ЕО, Евратом) № 2185/96 и Регламент (ЕО) № 1073/1999.
   2.   За да бъдат дейности на Общността финансирани по Програмата, понятието „нередност“ означава — в съответствие с член 1, параграф 2 от Регламент (ЕО, Евратом) № 2988/95, всяко нарушение на разпоредба на законодателството на Общността в резултат на действие или бездействие от икономически оператор, което е имало или би имало за резултат ощетяването на общия бюджет на Европейския съюз или на бюджетите, управлявани от Общностите, или посредством намаляването или загубата на приходи, произтичащи от собствени ресурси, които се събират направо от името на Общностите, или посредством извършването на неоправдан разход.
   3.   Комисията гарантира, че сумата на предоставеното за определена дейност финансово подпомагане е намалена, спряна или възстановена, ако открие нередности, включително неспазване на разпоредбите на настоящото решение, на отделното решение или на договора или споразумението за отпускане на въпросното финансово подпомагане, или ако се окаже, че без да е потърсено одобрението на Комисията, дейността е била променена по начин, който противоречи на естеството или на условията за изпълнение на проекта.
   4.   Ако крайният срок не бъде спазен или постигнатият напредък при осъществяване на дейността оправдава само част от предоставеното финансово подпомагане, бенефициерът представя обяснения на Комисията в рамките на определен срок. Ако бенефициерът не даде задоволителен отговор, Комисията може да отмени изплащането на останалата част от финансовото подпомагане и да поиска възстановяване на вече платените суми.
   5.   Комисията гарантира, че всяко неправомерно плащане се възстановява. Върху всички суми, които не са възстановени своевременно според условията, посочени във Финансовия регламент, се начисляват лихви.
   Член 13
   Процедура на комитет
   1.   Комисията се подпомага от комитет.
   2.   При позоваване на настоящия параграф се прилагат член 5а, параграфи 1—4 и член 7 от Решение 1999/468/ЕО, като се вземат предвид разпоредбите на член 8 от него.
   Член 14
   Оценка
   1.   Не по-късно от шест месеца преди края на Програмата Комисията представя на Европейския парламент и на Съвета доклад за постигането на целите на Програмата. Този доклад се основава, inter alia, на годишните доклади, посочени в член 11, параграф 1.
   Този доклад оценява най-малко цялостната уместност и последователност на Програмата, ефективността на изпълнението ѝ и общата и отделната ефективност на различните дейности по отношение на постигането на целите, определени в член 2.
   Докладът се изпраща за информация на Европейския икономически и социален комитет.
   2.   В съответствие с Договора Европейският парламент и Съветът решават дали да бъде продължена Програмата след 31 декември 2013 г.
   3.   Комисията представя на Европейския парламент и на Съвета във възможно най-кратък срок, но не по-късно от 1 юли 2010 г. доклад относно необходимостта от по-нататъшни реформи в системата за надзор на финансовия сектор в Европейския съюз, като се вземат предвид задълженията, предвидени в Договора, и прави, ако е уместно, необходимите законодателни предложения.
   4.   Комисията представя на Европейския парламент и на Съвета, заедно с предварителния проектобюджет за 2011 г., доклад относно възможните адаптации на общия финансов пакет във връзка с бюджетните кредити за поети задължения към бенефициерите, изброени в раздел Б от приложението.
   5.   До 1 юли 2010 г. Комисията представя доклад относно засилване на сътрудничеството между европейските органи за надзор върху одиторските фирми.
   Член 15
   Влизане в сила
   Настоящото решение влиза в сила на двадесетия ден след публикуването му в Официален вестник на Европейския съюз.

      Съставено в Страсбург на 16 септември 2009 година.

            За Европейския парламент

            Председател

         J. BUZEK

            За Съвета

            Председател

         C. MALMSTRÖM

      (1)  Становище от 25 март 2009 г. (все още непубликувано в Официален вестник).

      (2)  Становище на Европейския парламент 6 май 2009 г. (все още непубликувано в Официален вестник) и решение на Съвета от 27 юли 2009 г.

      (3)  ОВ L 243, 11.9.2002 г., стр. 1.

      (4)  ОВ L 157, 9.6.2006 г., стр. 87.

      (5)  ОВ L 357, 31.12.2002 г., стр. 1.

      (6)  ОВ L 25, 29.1.2009 г., стр. 18.

      (7)  ОВ L 25, 29.1.2009 г., стр. 23.

      (8)  ОВ L 25, 29.1.2009 г., стр. 28.

      (9)  Резолюция на Европейския парламент от 9 октомври 2008 г. с препоръки към Комисията относно последващи мерки при процеса „Ламфалуси“: бъдеща структура на надзора (все още непубликувана в Официален вестник).

      (10)  ОВ L 184, 17.7.1999 г., стр. 23.

      (11)  ОВ L 248, 16.9.2002 г., стр. 1.

      (12)  ОВ L 292, 15.11.1996 г., стр. 2.

      (13)  ОВ L 136, 31.5.1999 г., стр. 1.

      (14)  ОВ L 312, 23.12.1995 г., стр. 1.

      ПРИЛОЖЕНИЕ
      Бенефициерите, посочени в решението, са следните:

         Раздел А

      Бенефициери в областта на финансовото отчитане:

                  —

                  Европейската консултативна група за финансово отчитане (EFRAG),

                  —

                  Фондацията на комитета по международни счетоводни стандарти (IASCF).

            Бенефициери в областта на одита:

                  —

                  Надзорният съвет за отчитане и отразяване на обществения интерес (PIOB).

         Раздел Б

      Органите, чиято цел е предоставянето на административно подпомагане на Европейския комитет на регулаторите на ценни книжа, Комитета на европейските банкови надзорници и Комитета за европейско застраховане и професионален пенсионен надзор:

                  —

                  в случая на Комитета на европейските банкови надзорници (CEBS), CEBS Secretariat Limited, британско дружество с ограничена отговорност без дялов капитал, със седалище в Лондон и с регистрационен номер в Камарата на дружествата (Companies House) 5161108,

                  —

                  в случая на Европейския комитет на регулаторите на ценни книжа (CESR), френска организация с нестопанска цел („association loi 1901“) със седалище в Париж и с регистрационен номер в полицейската префектура („prefecture de police“) 441545308,

                  —

                  в случая на Комитета за европейско застраховане и професионален пенсионен надзор (CEIOPS), немска организация с нестопанска цел („eingetragener Verein (e.V.)“) със седалище във Франкфурт и с регистрационен номер в Районен съд, Франкфурт на Майн („Amtsgericht Frankfurt am Main“), VR 12777.